Document ID: 32002D0677

32002D0677
L 229/24
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 22 август 2002 година
за установяване на стандартни изисквания за отчитане по програми за ликвидиране и мониторинг на болестите по животните, съфинансирани от Общността, и за отмяна на Решение 2000/322/ЕО
(нотифицирано под номер С(2002) 3103)
(текст от значение за ЕИП)
(2002/677/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 година относно разходите във ветеринарната област (1), последно изменено с Решение 2001/572/ЕО (2), и по-специално член 24, параграф 11 от него,
като има предвид, че:
(1)
Решение 90/424/ЕИО предвижда възможността за финансово участие на Общността в програмите за ликвидиране и мониторинг на болестите по животните. Всяка година държавите-членки кандидатстват с програми, за които желаят да получат финансова помощ.
(2)
За да се оцени постигнатият напредък при прилагането на програмите за ликвидиране и мониторинг, трябва да се въведе система за оценка. Системата за оценка следва да съдържа система за отчитане, която да предоставя епидемиологични данни от програмите. Желателно е системата за отчитане да бъде хармонизирана.
(3)
Основната отговорност за прилагането и успеха на програмите за ликвидиране и мониторинг, както и за правилното финансово управление на съфинансираните мерки, се носи от държавите-членки, подали заявлението.
(4)
Критериите за програмите за ликвидиране и мониторинг, предвидени в член 24, параграф 2 от Решение 90/424/ЕИО, са установени с Решение 90/638/ЕИО на Съвета (3).
(5)
Точка 13 от приложение 1 към Решение 90/638/ЕИО предвижда програмите за ликвидиране и мониторинг, които държавите-членки предоставят на Комисията за съфинансиране, да съдържат, доколкото това е необходимо, правила за предоставяне на достатъчна компенсация на животновъдите за закланите животни във възможно най-кратки срокове.
(6)
При липсата на такива правила е уместно да се предвиди изплащане на компенсацията в деветдесетдневен срок.
(7)
Настоящото решение заменя Решение 2000/322/ЕО на Комисията от 13 април 2000 г. за установяване на стандартни изисквания за отчитане по одобрените за съфинансиране от Общността програми за ликвидиране и мониторинг на болестите по животните (4), което следва да се отмени, считано от датата на влизане в сила на настоящото решение.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
За целите на настоящото решение се прилагат следните определения:
а)
„предварителна техническа и финансова оценка на програмата“: предварителна оценка на текущата програма, която се предоставя на Комисията преди 1 юни, в съответствие с член 24, параграф 7 от Решение 90/424/ЕИО;
б)
„междинни отчети“: отчети, които се предоставят на Комисията на равни интервали от време;
в)
„заключителни отчети“: отчети, които се предоставят на Комисията и обхващат цялата година от прилагането на програмата;
г)
„заявления за плащане“: заявления за плащане, съгласно член 24, параграф 8 от Решение 90/424/ЕИО.
Член 2
По отношение на програмите за ликвидиране и мониторинг, одобрени в съответствие с член 24 от Решение 90/424/ЕИО, държавите-членки предоставят предварителна техническа и финансова оценка, междинни отчети и заключителни отчети, в съответствие с настоящото решение.
Член 3
Предварителната техническа и финансова оценка на одобрена за съфинансиране програма съдържа като минимум данните, посочени в приложение I.
Член 4
1. Междинните отчети съдържат като минимум информацията, посочена в приложения II, III и IV, според конкретния случай, за следните болести:
туберкулоза по говедата, бруцелоза по говедата, бруцелоза по овцете и козите, ензоотична левкоза по говедата, заразен ринотрахеит по говедата/заразен пустуларен вулвовагинит (IRG/IPV), паратуберкулоза, заразна плевропневмония по говедата (CBPP), антракс, maedi visna, вирусен артрит и енцефалит при козите (CAEV), син език, болест на Ауески, африканска чума по свинете, класическа чума по свинете, везикулозна болест по свинете, водно сърце, бабезиоза, анаплазмоза, инфекциозна хеморагична некроза (IHN), инфекциозна анемия по сьомгите (ISA), salmonella pullorum, salmonella gallinarum и mycoplasma gallisepticum.
2. В случаите на бяс междинните отчети включват всички релевантни данни.
Член 5
1. Заключителните отчети се придружават от заявления за плащане и като минимум съдържат информацията, посочена в приложения II, III, IV, V, VI и VII, според конкретния случай, за следните болести:
туберкулоза по говедата, бруцелоза по говедата, бруцелоза по овцете и козите, ензоотична левкоза по говедата, заразен ринотрахеит по говедата/заразен пустуларен вулвовагинит (IRG/IPV), паратуберкулоза, заразна плевропневмония по говедата (CBPP), антракс, maedi visna, вирусен артрит и енцефалит при козите (CAEV), син език, болест на Ауески, африканска чума по свинете, класическа чума по свинете, везикулозна болест по свинете, водно сърце, бабезиоза, анаплазмоза, инфекциозна хеморагична некроза (IHN), инфекциозна анемия по сьомгите (ISA), salmonella pullorum, salmonella gallinarum и mycoplasma gallisepticum.
2. В случаите на бяс заключителните доклади съдържат всички значими данни и са придружени от заявления за плащане за съфинансиране.
3. За да попълнят таблицата в приложение VII, без да се засяга член 4, параграф 2 от Регламент (ЕО) № 296/96 на Комисията (5), в графа „компенсация“ държавите-членки следва да посочат компенсацията, отпусната в деветдесетдневен срок след заколването на животното или след подаването на попълненото заявление.
Член 6
Решение 2000/322/ЕО се отменя, считано от 1 януари 2003 г.
Член 7
Настоящото решение се прилага за програми за ликвидиране и мониторинг на болестите по животните, които започват на 1 януари 2003 г.
Член 8
Адресати на настоящото решение са държавите-членки.
Съставено в Брюксел на 22 август 2002 година.

Labels: 7
12
2
6